የጉና ህዝብ ደርግን ለመጣል ያደረገውን ተጋድሎ ድህነትን በመዋጋት ደግሞታል – ጠቅላይ ሚኒስትር  ኃይለማርያም
ኢህዴን/ብአዴን የተመሰረተበት 35ተኛ ዓመት የምስረታ በዓልን ምክንያት በማድረግ በጉና የተገኙት የኢፌዴሪ ጠቅላይ ሚኒስትር ኃይለማርያም ደሳለኝ ከአካባቢው ህብረተሰብ ጋር ተወያይተዋል።ተወያዮቹ በኢህዴን/ብአዴን መሪነት ያገኟቸውን ውጤቶች በማንሳት በቀጣይ ቢሰሩ ያሏቸውን ነጥቦች ለጠቅላይ ሚኒስትሩ አቅርበዋል።ጠቅላይ ሚኒስትር ኃይለማርያምም ለነዋሪዎቹ ጥያቄ ምላሽና ማብራሪያ ሰጥተዋል።ከድል በኋላ በብአዴን መሪነት በርካታ የልማት እና ዲሞክራሲ ተግባራት መከናወናቸውን ያነሱት ነዋሪዎቹ፥ በቀጣይ መንግስት ሊመልስልን ይገባል ያሏቸውን የመሠረተ ልማት እና ኢንቨስትመንት ጥያቄዎች አቅርበዋል።ነዋሪዎቹ ቀበሌን ከቀበሌ እና ከወረዳ የሚያገናኙ መንገዶች ግንባታ ተጠናክሮ እንዲቀጥል ጠይቀዋል።ጉና የደቡብ ጎንደር የውሃ ማማ ሆናለች ያሉት ነዋሪዎቹ፥ ይህም ለተለያዩ ኢንቨስትመንት መስኮች ምቹ መሆኑን ጠቁመዋል።ተወያዮቹ በጉና የብርጭቆ እና ወረቀት ፋብሪካዎች እንዲሁም የቴክኒክ እና ሙያ ትምህርት ተቋማት እንዲቋቋሙም ጠይቀዋል።ጠቅላይ ሚኒስትር ኃይለማርያም ለጥያቄዎቹ ምላሽ ሲሰጡ፥ የጉና ህዝብ ደርግን ለመጣል ያደረገውን ተጋድሎ ድህነትን በመዋጋት ደግሞታል ብለዋል።የህብረተሰቡ ጥያቄም ከመሰረተ ልማት ይሟላልን ተሻግሮ በአካባቢው ባለሃብቶች መዋዕለ ንዋያቸውን እንዲያፈሱ የሚጋብዝ መሆኑ አስደስቶኛል ነው ያሉት።በአካባቢው የብርጭቆ እና ወረቀት ፋብሪካ እንዲቋቋም የተነሳው ጥያቄም የአዋጭነት ጥናት ተደርጎ መልስ እንደሚያገኝ ተናግረዋል።ጠቅላይ  ሚኒስትሩ የጉና ህዝብን የአፈር እና ውሃ ልማት ስራዎችም አድንቀዋል።በቀጣዮቹ አምስት ዓመታት የቀበሌ መንገዶችን ከወረዳዎች ጋር የሚያገናኙ መስመሮች ግንባታ ከአርሶ አደሩ ጋር በመተባበር እንደሚከናዎን ጠቁመው፥ የህብረተሰቡ የመብራት ጥያቄም በሁለት ዓመታት ውስጥ ይፈታል ብለዋል።በውይይቱ የኢፌዴሪ ምክትል ጠቅላይ ሚኒስትር አቶ ደመቀ መኮንን እና የኢፌዴሪ መከላከያ ሰራዊት ኤታማጆር ሹም ጀኔራል ሳሞራ የኑስም መልዕክታቸውን አስተላልፈዋል።የአማራ ክልል ርዕሰ መስተዳደር አቶ ገዱ አንዳርጋቸውን ጨምሮ ሌሎች ከፍተኛ የመንግስት ባለስልጣናትም በጉና ተገኝተው በውይይቱ ተሳትፈዋል።ጉና የደርግ አገዛዝን ለመጣል በተደረገ ትግል ወቅት ስትራቴጂክ ቦታ እንደነበረች ይታወቃል።(ኤፍ.ቢ.ሲ)